Diari Oficial de la Generalitat Valenciana


Sumari del DOGV 4815, del 09-08-2004 (2004/7949)

Notificació de la subhasta del vaixell La Savina per a procedir a l'execució subsidiària de l'orde de retirada de les instal·lacions portuàries del port de Dénia a càrrec de l'adjudicatari.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4815

Data del DOGV
:   09-08-2004

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2004/7949


Organisme emissor
:   Conselleria d'Infraestructures i Transport

Tipus de document
:   Anunci

Notificació de la subhasta del vaixell La Savina per a procedir a l'execució subsidiària de l'orde de retirada de les instal·lacions portuàries del port de Dénia a càrrec de l'adjudicatari. [2004/7949]
  
El director del Centre de Desenvolupament Marítim fa saber que, havent sigut declarat l'abandó del vaixell La Savina, i notificada la resolució esmentada al consignatari i al titular segons el Registre de Vaixells d'Eivissa, la qual cosa va haver de fer-se a través d'edictes després de diversos intents fallits per correu certificat, sense que s'haja produït oposició a l'advertència de subhasta; es procedix a la pública subhasta del dit vaixell, i s'assenyala perquè l'acte de rematada tinga lloc en esta Conselleria, situada en l'avinguda Blasco Ibáñez, 50, planta setena, el dia 16 de setembre de 2004, a les 12,30 hores, d'acord amb les condicions següents:
  
Primera. Objecte
  
És objecte de la present subhasta el vaixell La Savina, matrícula F 40-2a Eivissa, 180 GT d'arqueig brut, de 6,90 m de mànega per 35,50 d'eslora.
  
Es troba amarrat, i pot ser examinat, al port de Dénia, en el moll contigu al punt d'atracada núm. 2 del Moll de la Pansa.
  
La valoració del vaixell, aportada per la Inspecció Marítima ascendix a 147.848,98 euros.
  
Segona. Descripció de l'operació
  
L'operació consistirà en la venda i posterior retirada, a càrrec de l'adjudicatari, del vaixell La Savina, que pot ser examinat en la ubicació actual abans de la presentació de la corresponent oferta. Posteriorment no es podrà al·legar desconeixement sobre l'estat d'este.
  
Tercera. Condicions de l'operació i possibilitat de desballestament
  
L'adjudicatari haurà de retirar a càrrec seu el vaixell en el termini de quinze dies des de l'adjudicació provisional.
  
L'adjudicatari, si així ho considera convenient, podrà procedir al desballestament del vaixell, en l'actual lloc d'ubicació, que serà delimitat pel director o els auxiliars d'Explotació Portuària, i haurà per a això, a més de manifestar la seua intenció en l'oferta, de comunicar l'inici de les operacions de desballestament amb una antelació de cinc dies al director del port. Amb la mateixa antelació, haurà de demostrar documentalment la formació tècnica i experiència de l'empresa o personal que executarà els treballs de desballestament. S'haurà de complir tot el que disposa la legislació vigent sobre prevenció de riscos laborals.
  
L'operació de desballestament es portarà a terme en el termini màxim de 40 dies, comptadors des de l'adjudicació provisional.
  
Tant per a la retirada del vaixell com per a l'operació de desballestament, serà delimitada la zona pel director o els auxiliars d'Explotació Portuària, i l'adjudicatari haurà d'adoptar totes les mesures de seguretat i prevenció de riscos necessàries per a assegurar l'evitació d'accidents i danys a les persones, béns i instal·lacions, tant de l'administració com de tercers. S'haurà de coordinar amb el Servici d'Explotació i Conservació de Ports tota l'operació.
  
Per a garantir les responsabilitats dels possibles danys que es produïren durant l'operació, l'adjudicatari haurà d'acreditar que disposa d'una pòlissa de responsabilitat civil per un import mínim de 50.000 euros, en vigor, amb cobertura suficient per a qualsevol eventualitat derivada de la retirada i/o el desballestament del vaixell.
  
L'adjudicatari serà l'únic responsable de la retirada i el desballestament del vaixell, davant de l'administració i davant de tercers pels possibles danys que s'ocasionen.
  
Totes les despeses derivades de les operacions de retirada i/o desballestament, incloses les de la publicació de l'edicte de subhasta i la formalització del contracte, si és procedent, són a càrrec de l'adjudicatari.
  
Quarta. Fiança
  
Per a prendre part en la subhasta, els interessats hauran de preparar la documentació a què es referix la condició sisena. En particular, hauran de depositar en els servicis territorials de la Conselleria d'Economia i Hisenda, Edifici Prop, carrer Gregorio Gea, 14, una fiança per un import de 5.000 euros, en metàl·lic o aval bancari, per a garantir el correcte desenvolupament de l'operació de retirada o per import de 20.000 euros, si s'opta pel desballestament.
  
Cinquena. Presentació d'ofertes
  
Des de la publicació d'este anunci fins a les 14 hores del dia anterior a la data de realització de la primera subhasta, les ofertes hauran de presentar-se en el Servici de Gestió de Ports de la Conselleria d'Infraestructures i Transport avinguda Blasco Ibáñez, 50, planta baixa, de la qual cosa es deixarà constància per mitjà de la corresponent diligència, que firmarà el portador de l'oferta.
  
L'obertura, que serà pública, es realitzarà a les 12'30 hores del dia 16 de setembre de 2004 en la planta setena, sala de reunions, d'esta Conselleria.
  
Les ofertes hauran de presentar-se en un sobre tancat en el qual figurarà el nom del licitador i la llegenda: ?Subhasta del vaixell La Savina amarrat al port de Dénia?.
  
Només l'executant podrà fer postura en qualitat de cedir la rematada a un tercer.
  
Sisena. Contingut de les ofertes
  
Les ofertes hauran de contindre, com a mínim:
  
a) Si es tracta de persona física: còpia autenticada del DNI en vigor.
  
b) Proposició econòmica, amb un mínim de 147.848,98 euros, IVA no inclòs.
  
c) Els que compareguen o firmen proposicions en nom d'un altre o en representació d'una persona jurídica presentaran poder validat a l'efecte per l'Àrea Jurídica de qualsevol conselleria de la Generalitat Valenciana i fotocòpia autentificada del seu DNI o del document que el substituïsca reglamentàriament.
  
Si l'empresa fóra persona jurídica, el poder haurà de figurar inscrit en el Registre Mercantil, llevat que es tracte de poder per a acte concret, en este cas no serà necessària la inscripció, d'acord amb l'article 94.5 del Reglament del Registre esmentat.
  
d) Declaració responsable atorgada davant d'una autoritat administrativa, notari públic o organisme professional qualificat, de la seua plena capacitat d'obrar i de no trobar-se sotmés en cap de les circumstàncies que enumera l'article 20 del TRLCAP.
  
e) Document justificatiu (carta de pagament) d'haver constituït en els servicis territorials d'Hisenda la fiança a què es referix la condició quarta.
  
f) Els documents acreditatius següents de trobar-se al corrent en el compliment de les obligacions tributàries i de Seguretat Social:
  
- Certificat expedit per l'òrgan estatal competent de l'administració tributària.
  
- Certificat expedit per l'òrgan competent als efectes tributaris de la Generalitat Valenciana.
  
- Certificat expedit per l'òrgan competent de la Seguretat Social
  
Els referits certificats hauran de ser positius o, si és procedent, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions. Tindran validesa durant el termini de sis mesos des de la data de l'expedició, no obstant això si hagueren caducat abans de l'adjudicació del contracte, l'empresari proposat, haurà de presentar un certificat actualitzat.
  
g) Còpia confrontada de la pòlissa de responsabilitat civil a què es referix la condició tercera.
  
Setena. Adjudicació provisional i pagament
  
Comprovada la correcció de la documentació presentada, es procedirà a dictar una acta d'adjudicació provisional a favor del millor postor (o de l'únic postor), el qual haurà d'ingressar el preu total de la rematada, prèvia liquidació que li farà esta administració, dins del dia següent de la realització de la subhasta. Si no es verifica el pagament en la forma i en la data indicades, l'adjudicatari perdrà el seu dret, així com la fiança depositada.
  
Huitena. Adjudicació definitiva
  
Una vegada verificat el pagament del preu total de la rematada, es dictarà la resolució d'adjudicació definitiva a favor de l'adjudicatari, que es presentarà per a la seua inscripció en el Registre de Vaixells.
  
Novena. Segona i tercera subhasta
  
Per al cas que no hi haja postors en primera subhasta, s'assenyala per a la segona el dia 21 de setembre de 2004, a les 12.30 hores en el mateix lloc, per a la qual servirà de tipus el 75% de la valoració. No s'admeten postures inferiors als dos terços del dit tipus.
  
La tercera subhasta es realitzarà, si és procedent, el dia 23 de setembre de 2004, a les 12.30 hores en el mateix lloc, sense subjecció a tipus.
  
Deu. Devolució de fiança
  
Una vegada finalitzada la totalitat de l'operació de retirada o desballestament del vaixell, a plena satisfacció de l'administració, es procedirà a la devolució d'ofici de la fiança citada en la condició quarta, sempre que no s'hagueren produït incidències que pogueren comportar la seua execució total o parcial.
  
Onzena. Penalitzacions
  
S'aplicarà una penalització de noranta euros, que es farà efectiva prèvia liquidació que farà esta administració, per cada dia natural de retard que es produïsca sobre el termini fixat en la condició tercera per a la retirada i/o el desballestament de l'embarcació, que no es considerarà finalitzat en este últim cas mentre no es trobe la zona d'operacions i els seus voltants absolutament neta i restablida, a satisfacció de l'administració.